SZOLGÁLTATÁSI SZERZŐDÉS

*Mely létrejött egyrészről:*

**Ujvári János Református Szeretetotthon**

Székhely: 9097 Mezőörs, Fő utca 66.

Levelezési és számlaküldési cím: 8596 Pápakovácsi, Attyapuszta 4.

Képviselő: Bornemissza Melinda

Adószám: 18986783-2-08

*a továbbiakban: mint Szolgáltató,*

*másrészről:* **Pápakovácsi Község Önkormányzata**

Székhely: 8596 Pápakovácsi, Fő utca 19.

Képviselő: Burghardt Ferenc polgármester

Adószám: 15428172119

Törzsszám: 42 81 72

*a továbbiakban: mint Megrendelő,*

*együttesen: Felek*, között az alulírott helyen és időben, az alábbi tartalommal:

## A megállapodás célja

1. A megállapodás célja a Megrendelő tulajdonában lévő, Kastély Német Nemzetiségi Nyelvoktató Általános Iskola (8596 Pápakovácsi Fő utca 20.) szám alatti és a Pápakovácsi Mesevár Német Nemzetiségi Óvoda (8596 Pápakovácsi, Fő utca 20.) száma alatti intézmény (a továbbiakban együtt: Intézmény) és Pápakovácsi község szociális étkeztetésének ellátása. Az étkeztetéssel összefüggő feladatok ellátása mellett Szolgáltató látja el a Kastély Német Nemzetiségi Nyelvoktató Általános Iskola (8596 Pápakovácsi Fő utca 20.) szám alatti intézmény tálalókonyhájának üzemeltetését, külön szerződés alapján. Felek jelen szolgáltatási szerződésben rögzítik a tálalókonyha üzemeltetés és az Intézmény, valamint a község szociális étkeztetésének feltétel és keretrendszerét.

## A megállapodás tárgya

1. Szolgáltató a meleg ételt a 8596 Pápakovácsi, Attyapuszta 4. szám alatt található intézményének főzőkonyhájából szállítja a Megrendelő tulajdonában lévő 8596 Pápakovácsi Fő utca 20. szám alatti intézmények tálalókonyhájába (a továbbiakban: Tálalókonyha). Szolgáltató az ipari termékek előállításának és forgalomba hozatalának élelmiszerbiztonsági feltételeiről szóló 62/2011. (VI.30.) VM rendeletben, valamint a közétkeztetésre vonatkozó táplálkozás-egészségügyi előírásokról szóló 37/2014. (IV.30.) EMMI rendeletben foglalt elvárásoknak megfelelően előállított étel szállítását alvállalkozó igénybevételével (JOJO'07 Építőipari Szolgáltató és Kereskedelmi Betéti Társaság, székhely: 8596 Pápakovácsi, Fő utca 33.) biztosítja. Az ételszállítás a Szolgáltató és Alvállalkozó között megkötött vállalkozási szerződés alapján gépjárművel és kézi anyagmozgatással történik. A szállításba bevont alvállalkozó változása nem eredményezi jelen szerződés módosítását.
2. Szolgáltató kijelenti, hogy az ételkészítés, szállítóedénybe, ételhordóba tálalás, ételszállítás folyamatában részt vevő valamennyi munkavállalója rendelkezik a szolgáltatás teljesítéséhez szükséges érvényes és alkalmas foglalkozás-egészségügyi bizonyítvánnyal.
3. Szolgáltató az ételszállítás céljára, általa használt, saját edényzetet biztosít Megrendelő számára. A biztosított edényzet alkalmas élelmiszer szállítására és tárolására, továbbá az étel minőségének és állagának megóvására, a megfelelő hőmérséklet megtartására. Kialakítása és jellemzői alapján alkalmas az étel szennyeződésmentes szállítására.
4. A szállítóedénybe tálalás alkalmával az ételek biztonságos hőkezelést követően (az étel minden pontján legalább 75⸰C-t biztosítva) kerülnek átszállításra a tálalókonyhára a hét munkanapjain, reggel 07:45-kor és 10:45-kor.
5. Az átszállított ételhez a Szolgáltató által üzemeltetett főzőkonyha kísérő bizonylatot (ételkísérő jegy) mellékel. Az ételkísérő jegyen történik az étel átadása, átvétele érzékszervi minősítése, esztétika alapján írásban rögzítve. Rögzítendő adatok átvételkor: mennyiség, átvételi hőfok, érzékszervi minősítés értékelése, keltezés, aláírás.
6. Az Óvoda, az Iskola és a szociális étkezők részéről a kapcsolattartó minden étkezési napot megelőző munkanapon legkésőbb 10.00 óráig jelenti a következő napi adagszámokat az iskolai, óvodai és a szociális étkeztetés tekintetében a Szolgáltató kapcsolattartójának. A lejelentést követően az adagszámok módosítására, lemondására nincs lehetőség. Hosszabb időszakot érintő leállás esetén a leállást megelőzően legalább két héttel azt jelezni szükséges a Szolgáltatónak.
7. A tálalást, felszolgálást a Kastély Német Nemzetiségi Nyelvoktató Általános Iskola (Pápakovácsi Fő utca 20.) szám alatt található, Szolgáltató üzemeltetésébe kerülő tálalókonyhán a Szolgáltató munkavállalója végzi. A Pápakovácsi Mesevár Német Nemzetiségi Óvoda (8596 Pápakovácsi, Fő utca 20. szám alatti) intézmény konyháján az óvoda munkavállalói végzik a tálalást, felszolgálást. A tálalás, felszolgálás egész időtartama alatt olyan feltételeket kell biztosítani, melyek megvédik az élelmiszer és a készétel tisztaságát, minőségét, táp és élvezeti értékét.
8. A melegen fogyasztandó ételeket kiszolgálás előtt biztonságos hőkezelésnek kell alávetni, ha a hőmérsékletük a kiszolgálás, felszolgálás megkezdéséig +63⸰C alá csökken. Amennyiben az elkészült ételek folyamatos melegen tartása vagy gyors lehűtése és hűtve tárolása nem biztosított az Intézmény tálalókonyháin, akkor azok az elkészítésüket követő 3 órán belül adhatók ki.
9. Ételminta vételéhez szükséges étel mennyiséget a Szolgáltató biztosít főzőkonyhájából a megrendelt adagszámon felül minden ételféleségből és a tálalókonyhákon ezek elhelyezésre kerülnek. A mintavételt a 62/2011. (VI. 30.) VM rendelet 4. melléklet 2. alapján a tálalás vagy étkeztetés végén kell tárolóedénybe vagy csomagolásba helyezni, ezért ezt az iskola tálalókonyháján a Szolgáltató, az óvoda tálalókonyháján az óvoda tálalást végző személyzetének szükséges elvégeznie.
10. A visszatérő edények a tálalókonyhákból zsírtalanítást és fertőtlenítést követően érkeznek vissza a Szolgáltató főzőkonyhájára, ahol azok még egyszer fertőtlenítésre kerülnek. Az üzemi edények, eszközök mosogatását az ételkészítéstől és a tálalástól térben elkülönítve végzi a Szolgáltató, a keresztszennyeződést lehetőségét is kizáró módon. A visszatérő edények és eszközök mosogatása virucid hatású fertőtlenítéssel történik.
11. A Szolgáltató a tálalókonyhákon keletkezett élelmiszer-hulladék gyűjtésére gyűjtőedényt biztosít, annak elszállíttatásáról Szolgáltató gondoskodik. A hulladékgyűjtő edények rendszeres tisztítását, fertőtlenítését Szolgáltató a tálalókonyha épületén kívül, elkülönítve végzi és tárolja azokat az elszállításig. A szerves hulladék elszállítását Szolgáltató külön vállalkozási szerződés keretében, alvállalkozó útján biztosítja.
12. A szolgáltatás teljesítésével összefüggésben felmerülő fogyóeszközök – tányérok, poharak, evőeszközök – pótlását Megrendelő végzi.
13. Szolgáltató az ételszállítást a 2023. augusztus 10. napján kelt ajánlatban foglaltaknak és Megrendelő által 2023. augusztus 28. napján kelt elfogadó nyilatkozatnak megfelelően az ajánlatban rögzített szolgáltatási díjak ellenében végzi. Az ajánlat jelen szerződés 1. sz. mellékletét képezi.
14. Megrendelő kijelenti, hogy Pápakovácsi Község Önkormányzatának Képviselő-testülete 32/2023. önkormányzati határozatában jóváhagyta a 2. pontban rögzített étkeztetési feladatok Szolgáltató által, jelen szerződésben rögzítettek szerinti ellátását.
15. A díjmegállapítás érvényességi ideje 2023. december 31-ig áll fenn. Ezt követően felek minden év április 1. napjáig újratárgyalják a szolgáltatási díjakat. Éven belül rendkívüli esemény, körülmény (járvány helyzet, korlátozások, Áfa változás) bekövetkezését követően, vagy várható bekövetkezésére készülve szolgáltató díjmódosítási szándékát jelzi Megrendelő felé. A jelzést követő 10 napon belül felek kötelesek egyeztetést folytatni a módosításra kerülő szolgáltatási díjakról. Amennyiben az egyeztetések nem vezetnek eredményre, akkor bármelyik fél 30 napos felmondási határidővel felmondhatja a szerződést a szolgáltatási díjakban történő megállapodás hiányára hivatkozással.

## Felek közötti elszámolás szabályai

1. Megrendelő a szerződés szerint számított tárgyhavi pontos adagszámról, Szolgáltató jelen szerződésben megjelölt kapcsolattartójával való egyeztetést követően minden hónap 5. napjáig teljesítés igazolást állít ki, és küld meg Szolgáltató részére.
2. Szolgáltató a teljesítési igazolás birtokában, utólag állítja ki a számlát minden tárgyhót követő hónap 8. napjáig. Szolgáltató három külön számlát állít ki. Egyet az óvodai-, egyet az iskolai intézményi gyermekétkezők vonatkozásában, egyet pedig a szociális étkezők vonatkozásában. A számlák 8 napos fizetési határidővel kerülnek kiállításra. A számla összegét Megrendelő átutalással teljesíti a Szolgáltató 10300002-13425870-00014904 számú, MBH Bank Nyrt-nél vezetett számlaszámára.

## Kapcsolattartás

1. A Felek megállapodnak, hogy kapcsolattartó személyeket jelölnek ki, akik jogosultak a szerződéssel összefüggő kérdések, illetve a szerződés teljesítésével kapcsolatos feladatok bonyolítására. Kapcsolattartásra jogosultak:

Szolgáltató részéről:

Név: Megyesi Katalin élelmezésvezető

e-mail: [elelmezesvezeto@ujvariotthon.hu](mailto:elelmezesvezeto@ujvariotthon.hu)

telefon: +36 20 499 2962

Megrendelő részéről:

Név: Burghardt Ferenc polgármester, Hátas Istvánné köztisztviselő

e-mail: papakovacsi@globonet.hu

telefon: 06-89/351-008

1. Amennyiben a kapcsolattartók személyében tartós változás áll be, arról Felek egymást a lehető legrövidebb időn belül, írásban értesítik.
2. Felek a kapcsolattartás szükséges és elégséges dokumentáltsági szintjének, a visszaigazolás kéréssel küldött e-mail üzenetet tekintik. Abban az esetben, ha visszaigazolás nem érkezik, akkor az elküldést követő 3. munkanapon kézbesítettnek kell tekinteni. A szerződést érintő változások azonban minden esetben papír alapon dokumentálandók. A postai úton küldött levelek a kézbesítés megkísérlésétől számított 5. napon kézbesítettnek minősülnek.
3. Felek üzleti titokként kezelnek minden, a szerződés fennállta során tudomásukra jutott olyan tényt, adatot, információt, amely titokban tartásához bármely Félnek, illetve ezek partnereinek méltányolható érdeke fűződik. Ezen adatok ebbéli minőségüket a szerződés megszűnést követő 2 évig megtartják.

## Szerződés megszűnése

1. Felek a szerződést határozott időre 2026. augusztus 31. napjáig kötik. Jelen szerződés a Felek általi aláírás napján lép hatályba.
2. A szerződés rendes felmondására kizárólag az eredménytelen díjmódosítást követően van lehetőség 30 napos felmondási idővel.
3. A rendkívüli felmondás lehetőségét Felek az alábbi esetkörre korlátozzák:
4. Megrendelő jogosult a szerződést azonnali hatállyal felmondani, ha Szolgáltató sorozatosan késedelmesen teljesít vagy a szolgáltatásra vonatkozó kötelezettségeinek egyáltalán nem tesz eleget.
5. Szolgáltató jogosult a szerződést azonnali hatállyal felmondani, ha Megrendelő a szolgáltatási díj megfizetésére vonatkozó kötelezettségével, 5 napot meghaladóan késedelembe esik.

## Záró rendelkezések

1. Jelen szerződés módosítása csak írásban lehetséges.
2. Jelen szerződésben nem szabályozott kérdésekre a Polgári Törvénykönyv szabályai irányadók.
3. Bármely a szerződéssel, illetőleg annak teljesítésével összefüggésben felmerülő jogvita esetén a Felek megkísérlik a vitát tárgyalások útján rendezni. Ennek sikertelensége esetén ügyükben eljárni jogosult bíróságként hatáskörtől függően a Győri Járásbíróságot és Győri Törvényszéket jelölik meg.
4. A szerződő felek a szerződést elolvasták, értelmezték, és - mint akaratukkal mindenben egyezőt - jóváhagyólag írták alá.

Jelen szerződés 4 egymással mindenben megegyező példányban készült.

Pápakovácsi, 2023. szeptember 1.

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

Ujvári János Református Szeretetotthon Pápakovácsi Község Önkormányzata

képv.: Bornemissza Melinda intézményvezető képv.: Burghardt Ferenc polgármester

Szolgáltató Megrendelő

Pénzügyi ellenjegyzés:

Kelt: 2023. szeptember 1.

Molnár-Margl Mónika

köztisztviselő

**sz. melléklet ajánlat**